หนี้จัดชั้น
หนี้เสียในระบบธนาคารพาณิชย์เรียกกันติดปากทั่วไปว่า เอ็นพีแอล หรือ Non Performing Loan (NPL) คือ สินเชื่อที่ไม่ก่อให้เกิดรายได้ของธนาคารพาณิชย์
25 ก.พ. 2556

หนี้เสียในระบบธนาคารพาณิชย์เรียกกันติดปากทั่วไปว่า เอ็นพีแอล หรือ Non Performing Loan (NPL) คือ สินเชื่อที่ไม่ก่อให้เกิดรายได้ของธนาคารพาณิชย์ 
เอ็นพีแอลนี้จะเกิดขึ้นจากกระบวนการปล่อยสินเชื่อของธนาคาร ซึ่งมีความเสี่ยงที่ปล่อยกู้ไปแล้วจะเป็นหนี้เสียจากภาวะเศรษฐกิจไม่ดี หรืออีกหลายปัจจัยที่อาจจะทำให้สินเชื่อปกติกลายเป็นหนี้เสีย เพราะลูกหนี้ชำระคืนเงินกู้ไม่ได้
ธนาคารแห่งประเทศไทย (ธปท.) ออกประกาศระบุสินเชื่อจัดชั้นไว้ 6 ประเภท ซึ่งแต่ละประเภทจะกำหนดให้มีการสำรองหนี้สงสัยจะสูญไว้เป็นสัดส่วน เพื่อลดความเสี่ยงของฐานะการเงินของธนาคาร 
หนี้จัดชั้นตามนิยามของ ธปท. ระบุว่า หนี้บัญชีใดที่ไม่มีการค้างชำระทั้งเงินต้นและดอกเบี้ยจะถือเป็นสินทรัพย์จัดชั้นปกติ
หากค้างหนี้ตั้งแต่ 3 เดือนขึ้นไป ถือเป็นสินทรัพย์ต่ำกว่ามาตรฐาน และถ้าค้างหนี้ยาวนานไปถึง 6 เดือน ก็จะถูกจัดให้เป็นหนี้สินทรัพย์จัดชั้นสงสัย 
และหากมีการค้าชำระหนี้ 1 ปีขึ้นไป ก็จะถูกจัดให้อยู่ในชั้นสินทรัพย์จัดชั้นสงสัยจะสูญ และหากเกินกว่านั้นจะจัดเป็นสินทรัพย์จัดชั้นสูญ ซึ่งจะต้องถูกสั่งให้กันสำรองหนี้เสีย 100% 
อย่างไรก็ดี เอ็นพีแอลถือเป็นสินทรัพย์ที่ด้อยคุณภาพ มีมากยิ่งทำให้ฐานะของธนาคารอ่อนแอลง เพราะทำกำไรจากการดำเนินงานได้เท่าไหร่ก็จะต้องนำเงินมาตั้งสำรองหนี้ตามชั้นหนี้ที่ ธปท.กำหนด
และหากตั้งสำรองหนี้ไม่พอก็อาจจะเป็นเหตุที่ทำให้ธนาคารต้องเพิ่มทุนจดทะเบียน ซึ่งไม่เป็นที่ปรารถนาของผู้ถือหุ้น